Telkom staak sy diens aan Emfuleni-munisipaliteitArgieffoto: https://pixabay.com Amptenare van die Emfuleni- plaaslike munisipaliteit is sedert Januarie genoodsaak om amptelike oproepe van hul privaat telefone te maak nadat Telkom weens wanbetaling sy diens aan dié munisipaliteit gestaak het. Dié munisipaliteit, wat Evaton, Sebokeng, Vaal Oewer, Vanderbijlpark en Vereeniging bedien, se agterstallige skuld aan Telkom het sedert einde Januarie tot sowat R1 miljoen toegeneem. Gerda Senekal, ŉ VF Plus-raadslid by die Emfuleni- plaaslike munisipaliteit, sê die munisipaliteit se onvermoë om sy telefoonstelsel suksesvol te bestuur het reeds in 2017 begin met die installering van ’n stelsel deur die Brilliant Telecommunications-maatskappy. “Die ouditeur-generaal het in sy 2017-’18-verslag ’n bedrag van R862 miljoen as onreëlmatige besteding aangedui waarvan die telefoonstelsel deel was. Die kontrak met Brilliant Telecommunications is in 2019 gekanselleer en die munisipaliteit het besluit om eerder van Telkom gebruik te maak,” sê Senekal. Ondanks die feit dat die kontrak met Brilliant Telecommunications gestaak is en die maatskappy tot op hede nog nie sy stelsel verwyder het nie, betaal die Emfuleni-munisipaliteit die maatskappy steeds R290 000 per maand vir die gebruik van die stelsel. Telkom se maandelikse rekening aan die munisipaliteit beloop sowat R244 000. Die VF Plus het verlede Donderdag tydens ’n vergadering met die finansiële bestuurder, Andile Dyakala, daarop aangedring dat die maandelikse fooi aan Brilliant Telecommunications dadelik gestaak moet word en dat dié maatskappy skriftelik versoek word om die stelsel te verwyder. Die party stel voor dat die geld aangewend kan word om hul Telkom-skuld te betaal. Senekal sê die onvermoë van die Emfuleni-munisipaliteit om te sorg dat noodsaaklike dienste soos Telkom betaal word, het deur die jare na ander diensleweringsprobleme uitgebrei. “Die VF Plus sal nie die druk verslap totdat alle bande met Brilliant Telecommunications verbreek is en agterstallige geld aan Telkom betaal is nie.”